
1. Poziţia generală

România acceptă în întregime acquis-ul comunitar pentru telecomunicaţii, poştă şi tehnologia informaţiei aflat în vigoare la data de 31 martie 2002 şi nu solicită nici o perioadă de tranziţie sau derogare. 

România este pregătită să examineze în continuare dezvoltarea acquis-ului şi să informeze sistematic Conferinţa pentru Aderare sau Consiliul de Asociere cu privire la legislaţia şi măsurile de implementare adoptate pentru aplicarea noului acquis sau, dacă va fi cazul, cu privire la dificultăţile care ar putea apărea în transpunerea noului acquis. 

România face trimitere, cu privire la acest capitol, la informaţiile furnizate în cursul procesului de examinare analitică şi este de acord cu transmiterea continuă a acestora către Statele Membre ale Uniunii Europene. 

România şi-a asumat unilateral data de 1 ianuarie 2007 ca ipoteză de lucru pentru încheierea pregătirilor de aderare la Uniunea Europeană.

România îşi asumă ca bază de lucru pentru armonizarea legislaţiei naţionale cele patru directive ale Parlamentului European şi ale Consiliului (Directiva cadru, Directiva privind autorizarea, Directiva privind accesul, Directiva privind serviciul universal), Regulamentul Parlamentului European şi al Consiliului nr. 2887/2000 privind accesul necondiţionat la bucla locală, precum şi proiectul Directivei Comisiei privind concurenţa pe pieţele serviciilor de comunicaţii electronice, care fac parte din pachetul legislativ prin care se instituie noul cadru de reglementare pentru infrastructura de comunicaţii electronice şi serviciile asociate. Având în vedere că legislaţia naţională adoptată până la sfârşitul anului 2001 a urmărit transpunerea actelor normative comunitare care stau la baza vechiului cadru de reglementare, în analiza legislaţiei menţionate, pentru economia exprimării, prezentul document de poziţie face referire la directivele şi deciziile incluse în Pachetul de reglementări 1998. 

2. LIBERALIZAREA PIEŢELOR DE TELECOMUNICAŢII

Liberalizarea pieţelor de telecomunicaţii reprezintă un reper de bază al procesului de reformă. Prin legislaţia românească adoptată începând cu anul 1991, au fost liberalizate următoarele pieţe: 

· echipamente terminale (liberalizată din 1991; echipamentele sunt supuse autorizării de tip);

· transmisii de date (liberalizată din 1992; liniile sunt închiriate de la Romtelecom);

· comunicaţii mobile (liberalizată din 1992; licenţele se acordă în limita spectrului disponibil);

· servicii de comunicaţii prin satelit; 

· transportul şi distribuţia programelor de radio şi televiziune (liberalizată din 1992; Societatea Naţională de Radiocomunicaţii furnizează servicii de transport al programelor naţionale de radio şi televiziune produse de Societatea Română de Radiodifuziune şi Societatea Română de Televiziune);

· VSAT (liberalizată din 1992).

Ultimele restricţii, referitoare la telefonia vocală fixă şi la furnizarea de circuite închiriate, vor fi ridicate începând cu 1 ianuarie 2003, moment care va marca liberalizarea completă a pieţelor de servicii şi reţele de telecomunicaţii.
3. Dezvoltarea pieţelor de telecomunicaţii

Telefonia fixă

Romtelecom, operatorul naţional, este parţial privatizat, 65% din acţiuni şi 49% din drepturile de vot fiind deţinute de statul român, 35% din acţiuni şi 51% din drepturile de vot fiind deţinute de către operatorul grec OTE. Romtelecom a obţinut în 1998 o licenţă de operare cu o durată de valabilitate de 15 ani, prin care i s-au acordat drepturi exclusive pentru furnizarea serviciilor de telefonie vocală fixă şi linii de cablu închiriate până la 31 decembrie 2002. În decursul ultimilor ani, Romtelecom a investit masiv în infrastructură, mai ales în digitalizarea reţelei şi în instalarea de noi centrale. 

Telefonia mobilă

Există doi operatori GSM în banda de 900 MHz, MobiFon, deţinut de ClearWave N.V., Vodafone şi investitori locali, şi MobilRom, deţinut în proporţie majoritară de Orange şi investitori locali şi internaţionali, care operează sub mărcile Connex şi, respectiv, Orange. Cei doi operatori au obţinut licenţele în 1996, iar serviciile lansate în 1997 au înregistrat un mare succes comercial. Filiala Romtelecom, Cosmorom, deţine din 1998 o licenţă de operare GSM în banda de 1800 MHz. Din 1992 există şi un operator în banda de 450 MHz, Telemobil, deţinut în proporţie majoritară de Inquam. Pe 7 decembrie 2001, Telemobil a lansat în România o reţea de comunicaţii mobile digitale în banda de 450 MHz, bazată pe tehnologia CDMA 2000, şi primul serviciu de comunicaţii mobile integrate (voce şi transmisii de date de mare viteză) bazat pe această tehnologie din Europa.

O prezentare a principalilor indicatori privind telefonia fixă şi mobilă în România figurează în anexa 1 la prezentul document.

Alte servicii

Societatea Naţională de Radiocomunicaţii (SNR) asigură operarea unei reţele radio digitale de 1600 km, aflată în expansiune, folosită pentru distribuirea programelor naţionale de televiziune şi radio, pentru servicii Internet, transmisiuni de date, etc. Deţinut în proporţie de 100% de statul român, SNR este carrier pentru cele două canale TV naţionale, România 1 si TVR2, trei programe radio naţionale şi mai multe programe locale în limbi străine, precum şi pentru două programe destinate recepţiei internaţionale – TV România Internaţional şi Radio România Internaţional. SNR beneficiază până la 31 decembrie 2002 de dreptul exclusiv de a furniza linii radio închiriate pentru capacităţi de peste 2 Mbps.

SNR este proprietară a unei staţii satelit de sol şi este semnatară a acordurilor de exploatare ale Eutelsat, IMSO şi ITSO. În 1999, societatea a reuşit să finalizeze procesul de digitalizare, putând astfel sa ofere comunicaţii prin satelit (televiziune, telefonie, VSAT) de o calitate superioară. În iunie 1999, SNR a lansat cea mai mare reţea naţională SDH, cu o capacitate de 622 Mbps, având link-uri în benzile de frecvenţă de 2, 4, 6, 7 şi 8 GHz. 

SNR şi-a propus pentru 2001-2002 diversificarea gamei de servicii pentru a ajunge la consumatori, devenind din carrier un furnizor end-to-end. Compania a obţinut o licenţă pentru furnizarea de servicii de date destinate publicului şi o licenţă LMDS (pentru frecvenţa de 26 GHz), asigurând o acoperire naţională, şi intenţionează să implementeze o reţea naţională care să-i asigure accesul direct la consumatori, reţea care va permite o conexiune digitală directă cu o lăţime de bandă între 64 Kbps si 34 Mbps. Tipurile de servicii care pot fi oferite după implementarea reţelei de acces  radio pentru bucla locală sunt: linii închiriate/acces de bandă largă şi servicii de voce, Internet, servicii video, reţele virtuale private, servicii cu valoare adăugată.

Există 40 de furnizori de servicii Internet autorizaţi la nivel naţional şi 362 autorizaţi la nivel local, România situându-se din acest punct de vedere pe unul dintre primele locuri între ţările Europei Centrale şi de Est. Furnizorii de servicii Internet şi cei care oferă servicii de transmisii de date se află în proces de consolidare. Operatorii la nivel naţional sunt companii cu capital integral privat, cele mai importante fiind Global One Communications România, Logic Telecom, RDS, FX Internet, TCM, PC Net, Euroweb şi Astral. 

Cu 3,2 milioane de abonaţi, televiziunea prin cablu este foarte populară în România. Această piaţă este şi ea într-un proces de consolidare, concentrare şi diversificare, furnizorii orientându-se în prezent şi către transmisiile de date şi servicii Internet. Primele şase companii de televiziune prin cablu controlează în prezent peste 75% din piaţă, cele mai importante fiind Astral TV, Romanian Cable Systems (RCS), Terra Sat, Romsat şi UPC, toate cu capital integral privat. 

Societatea Informaţională

Trecerea la Societatea Informaţională este unul dintre obiectivele strategice ale Guvernului României pentru întreaga perioadă 2001-2004, având ca scop îmbunătăţirea calităţii serviciilor oferite cetăţenilor şi o mai mare competitivitate a economiei româneşti. Totodată, România este implicată în efortul european global de dezvoltare a Societăţii Informaţionale. Priorităţile naţionale în domeniu sunt în acord cu obiectivele strategice  definite în cadrul iniţiativei “eEurope+” şi prin recomandările Conferinţei ministeriale de la Varşovia din mai 2000. Priorităţile României pentru tranziţia către Societatea Informaţională sunt: modernizarea administraţiei publice şi a serviciilor publice, îmbunătăţirea nivelului de trai prin utilizarea tehnologiei informaţiei în domenii ca sănătatea, protecţia mediului şi transporturile, dezvoltarea sectorului de tehnologia informaţiei, dezvoltarea forţei de muncă în perspectiva Societăţii Informaţionale, adaptarea sistemului educaţional şi dezvoltarea de conţinut digital. Pentru realizarea acestor obiective, în perioada 2001-2004 se derulează sub coordonare guvernamentală o serie de proiecte privind facilitarea accesului larg la Internet, educaţia şi formarea continuă, stimularea comerţului electronic, asigurarea accesului rapid al cetăţeanului şi al companiilor la serviciile administraţiei publice, trecerea la e-government. 
Grupul pentru Promovarea Tehnologiei Informaţiei (GPTI), înfiinţat în martie 2001 ca task-force condus de Primul-Ministru şi având în compunere alţi şapte miniştri, asigură o abordare unitară şi coordonată a implementării Societăţii Informaţionale în România. Atribuţiile principale ale GPTI vizează elaborarea strategiei şi aprobarea tuturor proiectelor majore în domeniul tehnologiei informaţiei şi comunicaţiilor iniţiate de instituţiile publice, companiile naţionale sau cele în care statul este acţionar majoritar, precum şi a proiectelor de acest fel de care beneficiază aceste companii.

Acţiunile întreprinse de România pentru atingerea obiectivelor planului “eEurope+” sunt prezentate în anexa 2 la prezentul document.

4. Adoptarea şi implementarea Acquis-ului Comunitar
Cadrul general de reglementare

Cadrul legislativ primar pentru activitatea de reglementare este în prezent asigurat de Legea telecomunicaţiilor nr. 74/1996 (M.Of. no. 156 din 22 iulie 1996). Acest act normativ are meritul de a fi consacrat o bază legală relativ modernă pentru dezvoltarea sectorului de telecomunicaţii din România, precum şi cadrul necesar liberalizării pieţelor aferente acestui sector. Legea nr. 74/1996 reflectă politica Uniunii Europene în sectorul telecomunicaţiilor, definindu-şi ca obiective fundamentale:

a) garantarea liberei circulaţii a informaţiilor, a secretului şi inviolabilităţii comunicărilor prin mijloace de telecomunicaţii, indiferent de tehnologia utilizată;

b) liberalizarea activităţilor de proiectare, instalare, întreţinere, operare şi interconectare a reţelelor şi echipamentelor de telecomunicaţii, a celor de furnizare a serviciilor de telecomunicaţii, precum şi a altor activităţi în acest domeniu;

c) desfăşurarea activităţilor de exploatare a reţelelor şi serviciilor de telecomunicaţii în scopul satisfacerii cerinţelor utilizatorilor în condiţii de eficienţă economică, cu respectarea specificaţiilor şi standardelor tehnice şi de calitate.

Ultimul obiectiv menţionat constituie în prezent fundamentul activităţii de reglementare a sectorului de telecomunicaţii din România, având definite ca principii directoare: furnizarea serviciilor de telecomunicaţii de bază în concordanţă cu principiul serviciului universal; asigurarea accesului utilizatorilor în condiţii optime la serviciile şi reţelele de telecomunicaţii, prin adoptarea de măsuri privind distribuţia, accesibilitatea şi calitatea acestora; asigurarea unei competiţii efective pe pieţele de telecomunicaţii; urmărirea eficienţei în exploatarea reţelelor şi furnizarea serviciilor de telecomunicaţii.

Legea nr. 74/1996, Ordinul ministrului comunicaţiilor nr. 76/1994 privind aplicarea clauzei reţelei deschise serviciului de linii închiriate şi Ordinul nr. 175/1998 privind interconectarea reţelelor de telecomunicaţii conţin prevederi referitoare la aplicarea clauzei reţelei deschise (Open Network Provision) şi conduita operatorilor cu poziţie dominantă pe piaţă, prevederi care au implementat principiile de bază conţinute în Directivele 90/387/EEC, 90/388/EC, 92/44/EEC, 96/19/EC, 97/33/EC şi 98/10/EC. Operatorii publici şi furnizorii de servicii de telecomunicaţii care au o poziţie dominantă pe piaţă sunt obligaţi să respecte reglementările referitoare la clauza reţelei deschise. Ei pot limita accesul la reţea sau la servicii de telecomunicaţii numai în cazuri justificate de respectarea cerinţelor esenţiale definite de Legea nr. 74/1996. Termenii şi condiţiile comerciale în care un operator public sau un furnizor de servicii de telecomunicaţii cu poziţie dominantă pe piaţă oferă servicii trebuie să fie bazate pe criterii obiective, să fie transparente şi să fie făcute publice. Operatorii publici sau furnizorii de servicii de telecomunicaţii trebuie să permită accesul concurenţilor la reţea sau la un serviciu în aceleaşi condiţii tehnice şi financiare în care ei înşişi ar fi utilizatori ai reţelei sau serviciului respectiv, dacă acest lucru reprezintă un suport pentru oferirea altor servicii de telecomunicaţii şi nu există motive obiective întemeiate care să împiedice acordarea accesului.

Legea nr. 74/1996 conţine o serie de prevederi privind tarifele şi contabilitatea pentru serviciile de telecomunicaţii, asigurând implementarea dispoziţiilor relevante ale Directivelor 96/19/EC şi 97/33/EC. La stabilirea tarifelor se are în vedere acoperirea costurilor serviciilor efectuate, pe termen lung, evitarea abuzului de poziţie dominantă, asigurarea  serviciilor în condiţii optime pentru beneficiari, interzicerea subvenţionării încrucişate, asigurarea concurenţei loiale. Tarifele pentru serviciile de telecomunicaţii de bază se aprobă de către autoritatea de reglementare, cu avizul autorităţii pentru concurenţă (Oficiul Concurenţei, în acest caz). Autoritatea de reglementare urmăreşte ca aceste tarife să fie nediscriminatorii şi corelate cu costurile şi poate dispune, în acest scop, ca titularii de licenţă să furnizeze toate informaţiile, datele statistice şi documentele necesare şi să efectueze înregistrarea distinctă în evidenţa contabilă a costurilor pe fiecare activitate legată de furnizarea serviciilor sau de operarea reţelei de telecomunicaţii. Tarifele aprobate trebuie să fie făcute publice de către titularul de licenţă cu cel puţin 15 zile înainte de aplicare.

Guvernul a decis în 1998 modificarea principiilor care stau la baza aprobării tarifelor Romtelecom. Potrivit regulilor anterioare, Romtelecom putea cere ajustarea periodică a tarifelor în funcţie de influenţa celorlalte preţuri asupra costurilor fiecărui serviciu. Prin noile reglementări, a fost introdus un control a posteriori de tip price-cap: tariful mediu poate creşte, dar nu trebuie să depăşească indicele mediu al preţurilor de consum sau indicele de inflaţie. Acest mecanism permite rebalansarea tarifelor.

Atribuţiile de reglementare ale sectorului sunt exercitate în prezent de Ministerul Comunicaţiilor şi Tehnologiei Informaţiei, a cărui organizare şi funcţionare sunt stabilite prin Hotărârea Guvernului nr. 20/2001 (M.Of. nr. 16 din 10 ianuarie 2001). Ministerul Comunicaţiilor şi Tehnologiei Informaţiei este competent, de asemenea, să definească politica şi strategia sectorului de comunicaţii şi tehnologia informaţiei şi să promoveze actele normative care realizează transpunerea acquis-ului comunitar. Ministerul este asistat în activitatea sa de Inspectoratul General pentru Comunicaţii şi Tehnologia Informaţiei, înfiinţat prin Hotărârea Guvernului nr. 180/2002 (M.Of. nr. 158 din 5 martie 2002). Inspectoratul General pentru Comunicaţii şi Tehnologia Informaţiei îndeplineşte atribuţii privind supravegherea şi controlul îndeplinirii obligaţiilor cuprinse în reglementările, licenţele şi autorizaţiile emise în domeniul comunicaţiilor electronice, al poştei, al audiovizualului şi al tehnologiei informaţiei, gestionarea şi monitorizarea spectrului de frecvenţe radioelectrice cu atribuire neguvernamentală, controlul tehnic şi certificarea conformităţii cu normele tehnice din domeniul comunicaţiilor electronice, poştei, audiovizualului şi tehnologiei informaţiei. Inspectoratul General pentru Comunicaţii şi Tehnologia Informaţiei realizează monitorizarea spectrului prin utilizarea a două sisteme – Sistemul de Inspecţii Radio (RADIS), operaţional de la sfârşitul anului 2001, şi Sistemul Naţional Integrat de Gestiune şi Monitorizare a Utilizării Spectrului (NSMS), a cărui implementare se va finaliza până la jumătatea anului 2002. 

Activitatea de reglementare se bazează pe o continuă interacţiune şi consultare cu părţile interesate. Prin Ordinele ministrului comunicaţiilor nr. 394/1996 şi 137/1997 a fost înfiinţat Consiliul Consultativ de Telecomunicaţii, organism care asigură consultarea între Ministerul Comunicaţiilor şi Tehnologiei Informaţiei, în calitate de autoritate publică responsabilă cu strategia şi reglementarea sectorului de telecomunicaţii, şi ansamblul părţilor implicate şi interesate în dezvoltarea acestui sector. În componenţa Consiliului intră reprezentanţi ai utilizatorilor, producătorilor de echipamente de telecomunicaţii, titularilor de licenţă, operatorilor autorizaţi de reţele de telecomunicaţii, precum şi experţi tehnici. De asemenea, legislaţia şi reglementările promovate de Ministerul Comunicaţiilor şi Tehnologiei Informaţiei au fost elaborate printr-un proces de consultare cu toate părţile interesate, în cadrul căruia proiectele de acte normative au fost publicate pe site-ul web al Ministerului – www.mcti.ro –, iar actorii de pe piaţă au fost informaţi despre lansarea consultărilor şi invitaţi să trimită observaţii scrise. Procesul de consultare a implicat totodată organizarea de întâlniri în vederea unor discuţii directe pe marginea textelor propuse.
Cadrul legislativ construit pe baza Legii nr. 74/1996 a realizat doar o armonizare parţială a legislaţiei româneşti cu cea a Uniunii Europene. În anii 2001 şi 2002 s-au înregistrat progrese remarcabile în pregătirea noului pachet de acte normative privind comunicaţiile electronice, care va constitui cadrul reformei legislative în sectorul telecomunicaţiilor din Romania şi va înlocui progresiv actuala Lege nr. 74/1996. Primul act normativ adoptat de Guvern din acest pachet este Ordonanţa nr. 34/2002 privind accesul la reţelele de comunicaţii electronice şi la infrastructura asociată, precum şi interconectarea acestora, prezentat în secţiunea referitoare la acces şi interconectare. Acest pachet legislativ va mai conţine prevederile de bază privind cadrul de reglementare pentru reţelele şi serviciile de comunicaţii electronice, inclusiv înfiinţarea autorităţii naţionale de reglementare pentru acest sector, stabilirea principiilor activităţii de reglementare pe care o va desfăşura această autoritate, alocarea şi asignarea spectrului radio, managementul resurselor de numerotaţie; autorizarea reţelelor şi serviciilor de comunicaţii electronice, inclusiv acordarea drepturilor de utilizare a frecvenţelor radio şi a numerelor; serviciul universal şi drepturile utilizatorilor cu privire la reţelele şi serviciile de comunicaţii electronice; competiţia pe piaţa serviciilor de comunicaţii electronice. Activitatea de elaborare a noii legislaţii se concentrează asupra celor patru Directive (Directiva cadru, Directiva privind autorizarea, Directiva privind accesul, Directiva privind serviciul universal) şi asupra Deciziei privind spectrul radio care intră în componenţa noului cadru comun de reglementare pentru reţelele şi serviciile de comunicaţii electronice la nivelul Uniunii Europene, precum şi asupra proiectului Directivei Comisiei privind concurenţa pe pieţele serviciilor de comunicaţii electronice (Directiva de liberalizare). Calendarul de adoptare a legislaţiei armonizate este prezentat în anexa 3 la prezentul document.

În trimestrul II al anului 2002 va fi definitivat, aprobat şi va intra în vigoare actul normativ privind cadrul general de reglementare pentru reţelele şi serviciile de comunicaţii electronice. Acest act va conţine principalele prevederi referitoare la înfiinţarea, organizarea, funcţionarea şi atribuţiile Autorităţii Naţionale de Reglementare în Comunicaţii (ANRC). Statutul şi atribuţiile ANRC vor răspunde cerinţelor stabilite prin noua Directivă cadru. ANRC va fi independentă faţă de operatori, furnizori de servicii şi furnizori de echipamente, realizându-se totodată separarea efectivă din punct de vedere structural între funcţiile de reglementare şi activităţile asociate cu exercitarea drepturilor care decurg din calitatea statului de acţionar în societăţile cu obiect de activitate în domeniu. 

De asemenea, ANRC va exercita atribuţiile de reglementare pentru sectorul serviciilor poştale. 

În vederea construcţiei şi consolidării capacităţii administrative a viitoarei autorităţi de reglementare, Ministerul Comunicaţiilor şi Tehnologiei Informaţiei a demarat implementarea proiectului Phare RO-0107.01. Fondurile alocate acestui proiect vor fi utilizate pentru finanţarea următoarelor activităţi:
- asistenţă pentru elaborarea şi promovarea de reglementări şi transfer de tehnologie pentru aplicarea legilor, reglementărilor şi standardelor;

- training şi asistenţă pentru elaborarea strategiei de training, curriculum şi material de training, dezvoltarea centrului de training cu facilităţi de învăţare la distanţă;

- dezvoltarea website-ului ANRC.

Licenţe şi autorizaţii

Prevederile relevante în materie de autorizare sunt cuprinse în Legea telecomunicaţiilor nr. 74/1996, precum şi în ordinele ministrului comunicaţiilor care au stabilit condiţiile şi procedura de autorizare pentru diverse tipuri de servicii şi reţele, precum şi pentru echipamentele de telecomunicaţii.

Legislaţia menţionată respectă doar parţial principiile stabilite de Directiva 97/13/EC. Operarea reţelelor şi furnizarea serviciilor de telecomunicaţii necesită obţinerea unei licenţe sau a unei autorizaţii, după caz. 

Potrivit Legii nr. 74/1996, licenţa se eliberează pentru operatori publici, furnizori de servicii de telecomunicaţii de bază şi furnizori de servicii de telecomunicaţii pentru care condiţiile pieţei sau spectrul radioelectric disponibil limitează competiţia. Beneficiar al licenţei poate fi numai o persoană juridică română. Atribuirea licenţei se face prin licitaţie sau încredinţare directă de către autoritatea de reglementare. Modul de atribuire se stabileşte de către autoritatea de reglementare, asigurându-se o procedură obiectivă şi transparentă, cu motivarea circumstanţelor care au determinat alegerea metodei încredinţării directe. Situaţiile în care se poate recurge la metoda încredinţării directe sunt strict delimitate în Legea nr. 74/1996: în cazurile şi pentru perioada păstrării motivate a unor drepturi exclusive rezervate pentru prestarea serviciilor de telecomunicaţii de bază; pentru motive de standardizare sau de compatibilitate cu echipamentele sau tehnologia deja existentă în serviciul, reţeaua sau zona respectivă, precum şi pentru asigurarea continuităţii sau extinderii serviciului; în cazul în care la licitaţie s-a prezentat un singur participant.

Operarea reţelelor de telecomunicaţii independente (destinate exclusiv furnizării de servicii pentru proprietarul reţelei sau pentru un grup închis de utilizatori), cu unele excepţii, şi furnizarea serviciilor de telecomunicaţii deschise competiţiei este permisă numai pe baza autorizaţiei emise de autoritatea de reglementare. Beneficiar al autorizaţiei poate fi orice persoană fizică sau juridică română, precum şi orice persoană juridică străină cu sucursală sau reprezentanţă înregistrată în România. 

O procedură de autorizare generală conformă prevederilor art. 5 din Directiva 97/13/EC a fost introdusă abia în anul 2001. Prin adoptarea Ordinului ministrului comunicaţiilor şi tehnologiei informaţiei nr. 345/2001 privind autorizarea şi furnizarea serviciilor de telecomunicaţii liberalizate (M.Of. nr. 600 din 25 septembrie 2001) a fost simplificată procedura de autorizare a serviciilor de telecomunicaţii pentru care piaţa sau spectrul radioelectric disponibil nu limitează competiţia, introducându-se sistemul autorizării generale, care necesită o simplă notificare privind începerea activităţii furnizorului, în concordanţă cu prevederile Directivei 97/13/EC. Până la data emiterii Ordinului nr. 345/2001, autorizaţiile emise în baza actelor normative menţionate echivalente unor licenţe individuale în sensul Directivei, fiind necesară obţinerea unei decizii explicite din partea autorităţii de reglementare anterior începerii activităţii pentru care se solicita autorizarea.

 Al doilea element de noutate adus de Ordinul nr. 345/2001 este introducerea unei singure autorizaţii generale pentru un furnizor, indiferent de numărul serviciilor oferite de acesta. Ordinul reflectă totodată inexistenţa restricţiilor cu privire la furnizarea capacităţii de transmisie pe reţelele de cablu TV, fiind prevăzută expres posibilitatea utilizării acestor reţele în scopul furnizării de servicii de telecomunicaţii, altele decât serviciile de telefonie vocală, în conformitate cu prevederile Directivei 95/51/EC.
Actul normativ privind cadrul general de reglementare pentru reţelele şi serviciile de comunicaţii electronice, care va intra în vigoare în trimestrul II 2002, va conţine şi principalele prevederi referitoare la autorizarea reţelelor şi serviciilor de comunicaţii electronice. Aceste dispoziţii vor fi armonizate cu prevederile noii Directive privind autorizarea. Intrarea pe piaţă a noilor furnizori de reţele şi servicii se va realiza în toate cazurile pe baza autorizaţiei generale, fiind obligatorie doar transmiterea unei notificări privind începerea activităţii.

Resurse limitate

În temeiul Hotărârii Guvernului nr. 20/2001,  Ministerul Comunicaţiilor şi Tehnologiei Informaţiei administrează şi gestionează resursele de numerotaţie, spectrul de frecvenţe radioelectrice şi poziţiile orbitale atribuite României. Prin Hotărârea Guvernului nr. 1015/2001 (M.Of. nr. 656 din 18 octombrie 2001), a fost înfiinţată Comisia Interdepartamentală de Radiocomunicaţii, organism consultativ care asistă Ministerul în îndeplinirea atribuţiilor sale referitoare la administrarea şi gestionarea spectrului de frecvenţe radioelectrice. Comisia este formată din reprezentanţi ai Ministerului şi ai tuturor instituţiilor publice care utilizează spectrul radio. Atribuţiile principale ale Comisiei constau în analiza şi emiterea avizelor privind elaborarea şi modificarea Tabelului naţional de atribuire a benzilor de frecvenţe (TNABF) – care este aprobat apoi prin Ordin al ministrului comunicaţiilor şi tehnologiei informaţiei –, aplicarea în România a deciziilor şi recomandărilor CEPT, solicitările pentru asignări de frecvenţe în benzile care, conform TNABF, sunt exploatate în partaj G/NG (guvernamental/ neguvernamental), cereri de coordonare formulate de administraţiile din ţările vecine României, în vederea asignării în benzile care, conform TNABF, au utilizare G şi G/NG (guvernamental şi guvernamental/neguvernamental), propuneri de reglementări tehnice specifice în domeniul gestionării spectrului de frecvenţe radioelectrice. Comisia este de asemenea împuternicită să formuleze recomandări cu privire la principiile politicii de utilizare raţională şi eficientă a spectrului şi atribuirile de perspectivă ale benzilor de frecvenţe radioelectrice, precum şi cu privire la stabilirea punctului de vedere oficial al României în cadrul organizaţiilor internaţionale de specialitate.

În ceea ce priveşte resursele de numerotaţie, potrivit Legii nr. 74/1996, autoritatea de reglementare (în prezent, Ministerul Comunicaţiilor şi Tehnologiei Informaţiei) efectuează planificarea numerotării necesare pentru furnizarea serviciilor de telecomunicaţii. Ea înregistrează utilizarea grupelor de numerotare, schimbările din planul de numerotare şi alocarea numerelor. În administrarea numerelor se vor lua în considerare necesităţile titularilor de licenţă, ale furnizorilor de servicii de telecomunicaţii şi ale utilizatorilor, precum şi principiile profitabilităţii şi concurenţei efective.

Prin elaborarea Ordinului nr. 463/2001 privind schimbarea planului naţional de numerotare (M.Of. nr. 837 din 27 septembrie 2001), Ministerul Comunicaţiilor şi Tehnologiei Informaţiei a urmărit asigurarea unor resurse de numerotaţie suficiente pe termen relativ îndelungat. În noua numerotaţie, va fi introdusă o nouă cifră după 0 în structura numărului aşa cum acesta este cunoscut în prezent, cifră care va indica operatorul sau serviciul. Vor rămâne neschimbate codurile de acces: 00 pentru internaţional, 0 pentru interurban. Până la mijlocul lunii iunie se va realiza implementarea şi testarea noii scheme de numerotare. Noul plan naţional de numerotare intră în vigoare la 14 iunie 2002, ora 0, simultan pentru toţi operatorii. În perioada iunie-noiembrie vor funcţiona în paralel noul plan de numerotare şi cel vechi, urmând ca în decembrie 2002 să se elimine complet vechea numerotare. 
În ceea ce priveşte armonizarea benzilor de frecvenţă, prin aprobarea Tabelului Naţional de Alocare a Benzilor de Frecvenţă (TNABF) au fost integral transpuse şi aplicate Directivele 87/372/EEC (banda GSM 900), 90/544/EEC (paging - ERMES) şi 92/264/EEC (cod de acces la serviciile telefonice internaţionale). De asemenea, au fost parţial implementate şi aplicate Directivele 91/287/EEC (banda DECT), 96/2/EC (comunicaţii mobile şi personale, inclusiv banda GSM 1800) şi Decizia 710/97/EC (S-PCS). Acquis-ul parţial implementat se referă la benzi care sunt utilizate şi pentru aplicaţii guvernamentale, fiind doar parţial disponibile pentru serviciile prevăzute de actele normative comunitare. Din acest motiv, armonizarea integrală presupune finalizarea şi aplicarea unui plan de migrare, aşa cum se arată în continuare.

În prezent, o nouă variantă a TNABF se află în stadiul de proiect. Noul TNABF este în deplină concordanţă cu tabelul comun european al utilizării benzilor de frecvenţă (ECA Table) şi va fi definitivat şi va intra în vigoare în cursul anului 2002. Aplicarea sa va fi posibilă numai după finalizarea şi implementarea planului de migrare, care are ca obiectiv renunţarea la utilizările care nu sunt conforme cu cele indicate în tabelul ECA. Un pas important a fost făcut prin adoptarea Ordinului ministrului comunicaţiilor şi tehnologiei informaţiei nr. 340/2001 privind unele măsuri tranzitorii în vederea armonizării utilizării frecvenţelor (M.Of. nr. 600 din 25 septembrie 2001), prin care se interzice efectuarea asignărilor de frecvenţe pentru orice serviciu de radiocomunicaţii din sfera neguvernamentală care, în banda de frecvenţă corespunzătoare, este prevăzut în TNABF, dar nu este prevăzut în tabelul ECA, sau este prevăzut atât în TNABF, cât şi în tabelul ECA, dar cu statut diferit. Adoptarea noului TNABF realizează alinierea deplină la cerinţele directivelor 91/287/EEC (banda DECT), 96/2/EC (banda GSM 1800), precum şi ale deciziilor 710/97/EC (S-PCS) şi 128/1999/EC (UMTS).

Accesul şi interconectarea 

Prevederile referitoare la acces şi interconectare existente în Legea nr. 74/1996 şi în Ordinul nr. 175/1998 privind interconectarea reţelelor de telecomunicaţii, adoptat în aplicarea acesteia, erau concordante cu principiile Directivei 97/33/EC. Licenţa Romtelecom, precum şi licenţele operatorilor de telefonie mobilă prevăd obligaţii de interconectare între aceştia. Cu toate acestea, nu există precizări referitoare la accesul la bucla locală şi la spaţiile Romtelecom pentru realizarea colocării. Datorită lipsei prevederilor specifice referitoare la aceste aspecte, care a generat în practică plângeri repetate cu privire la practicile abuzive ale Romtelecom, şi având în vedere adoptarea noului cadru de reglementare pentru reţelele şi serviciile de comunicaţii electronice, în şedinţa sa din 30 ianuarie 2002, Guvernul României a aprobat Ordonanţa  nr. 34/2002 privind accesul la reţelele de comunicaţii electronice şi la infrastructura asociată, precum şi interconectarea acestora (M.Of. nr. 88 din 2 februarie 2002). Această ordonanţă transpune integral prevederile Directivei privind accesul, preluând, în plus, prevederi din Regulamentul Parlamentului European şi al Consiliului nr. 2887/2000 privind accesul necondiţionat la bucla locală. Prevederile ordonanţei, care sintetizează rezultatul unui proces de consultare publică desfăşurat pe parcursul câtorva luni, se organizează în jurul următoarelor centre de interes:

(a) Definirea unor termeni noi, în conformitate cu prevederile Directivei privind accesul  şi ale Directivei cadru. Cea mai importantă inovaţie pe plan terminologic este introducerea conceptului de „comunicaţii electronice”, care va înlocui şi îngloba tradiţionalul concept de „telecomunicaţii”.  Sub denumirea comună de „reţele de comunicaţii electronice”, vor fi tratate într-o manieră uniformă atât reţelele fixe (cu comutare de circuite sau de pachete, inclusiv Internet), reţelele mobile terestre şi reţelele de comunicaţii prin satelit, cât şi reţelele utilizate pentru transmiterea comunicaţiei audiovizuale şi reţelele de cablu TV, indiferent de tipul informaţiei transportate, precum şi orice alte reţele, precum sistemele de transport a energiei electrice,  în măsura în care sunt utilizate în scopul transmiterii de semnale. 

(b) Drepturile şi obligaţiile operatorilor. Pentru a se asigura furnizarea şi interoperabilitatea serviciilor de comunicaţii electronice destinate publicului, ordonanţa prevede că orice operator al unei reţele publice de comunicaţii are:

- dreptul de a negocia un acord de interconectare cu orice alt operator al unei reţele publice de comunicaţii, în vederea furnizării de servicii de comunicaţii electronice destinate publicului, inclusiv a serviciilor de comunicaţii electronice accesibile utilizatorilor prin intermediul unei alte reţele publice de comunicaţii interconectate cu reţeaua oricăruia dintre cei doi operatori;

- obligaţia, la cererea unui terţ autorizat în condiţiile legii, de a negocia un acord de interconectare cu solicitantul în cauză, în vederea furnizării de servicii de comunicaţii electronice destinate publicului, inclusiv a serviciilor de comunicaţii electronice accesibile utilizatorilor prin intermediul unei alte reţele. 

(c) Puterile de intervenţie ale autorităţii de reglementare. Autoritatea de reglementare va lua toate măsurile necesare pentru a încuraja şi, acolo unde este cazul, a asigura accesul şi interconectarea în condiţii adecvate, precum şi interoperabilitatea serviciilor, cu respectarea principiilor eficienţei economice, promovării concurenţei şi maximizării beneficiului utilizatorului final. Măsurile pe care le poate adopta autoritatea de reglementare pot viza în special impunerea următoarelor obligaţii:

- obligaţii în sarcina persoanelor care controlează accesul la utilizatorii finali, inclusiv, unde este cazul, obligaţia de a asigura interconectarea reţelelor acestor persoane, dacă impunerea acestor obligaţii este necesară pentru asigurarea conectivităţii între utilizatorii finali;

- obligaţia operatorilor de a furniza accesul la unele elemente ale infrastructurii asociate, în condiţii echitabile, rezonabile şi nediscriminatorii, dacă impunerea acestei obligaţii este necesară pentru a asigura accesul utilizatorilor finali la serviciile de difuzare în format digital a programelor de radio sau de televiziune. 

Obligaţiile impuse de autoritatea de reglementare trebuie să fie obiective, transparente, proporţionale şi nediscriminatorii. Autoritatea de reglementare are dreptul intervină pentru a impune măsurile necesare privind interconectarea sau accesul, din proprie iniţiativă sau, în lipsa acordului părţilor, la cererea uneia dintre părţi.

(d) Posibilitatea autorităţii de reglementare de a impune obligaţii determinate operatorilor cu putere semnificativă pe o anumită piaţă. Obligaţiile pe care autoritatea de reglementare le poate impune operatorilor cu putere semnificativă pe o anumită piaţă pot viza, în conformitate cu prevederile art. 9-13 din Directiva privind accesul: transparenţa; nediscriminarea; evidenţa contabilă separată; accesul şi utilizarea unor elemente specifice ale reţelei şi a infrastructurii asociate; acoperirea costurilor şi controlul tarifelor, inclusiv fundamentarea tarifelor în funcţie de costuri şi evidenţa contabilă a costurilor. 

O atenţie deosebită a fost acordată obligaţiilor privitoare la accesul necondiţionat la bucla locală. Autoritatea de reglementare poate impune operatorului cu poziţie semnificativă pe piaţa furnizării de buclă locală obligaţia de a publica o ofertă de referinţă pentru accesul necondiţionat la bucla locală constituită dintr-o pereche de fire metalice torsadate. Oferta de referinţă realizată în aceste condiţii trebuie să conţină cel puţin elementele prevăzute în anexa la ordonanţă, care reproduce anexa II a Directivei privind accesul. Operatorul cu poziţie semnificativă pe piaţa furnizării de buclă locală are următoarele obligaţii :

- obligaţia de a accepta toate cererile de acces la bucla locală şi la infrastructura asociată primite, ori de câte ori acest lucru este posibil din punct de vedere tehnic; 

- obligaţia de a pune la dispoziţia solicitanţilor, în aceleaşi condiţii cu acelea oferite pentru propriile servicii sau pentru serviciile furnizate filialelor, sediilor secundare sau partenerilor săi, acele resurse asociate cu furnizarea accesului necondiţionat la bucla locală, în special în ceea ce priveşte colocarea, conexiunile şi sistemele software relevante;

- obligaţia să aplice tarife fundamentate pe costuri pentru accesul necondiţionat la bucla locală şi la infrastructura asociată;

- obligaţia de a include în oferta de referinţă clauzele impuse de autoritatea de reglementare în vederea asigurării respectării principiilor nediscriminării, concurenţei loiale, eficienţei economice şi maximizării beneficiilor utilizatorilor.

Determinarea puterii semnificative pe o anumită piaţă se va realiza de către autoritatea de reglementare pe baza unei analize de piaţă, în condiţii care vor fi detaliate în actul normativ care va stabili cadrul general de reglementare pentru reţelele şi serviciile de comunicaţii electronice, inclusiv înfiinţarea autorităţii naţionale de reglementare. Potrivit Ordonanţei nr. 34/2002, dacă pe o piaţă relevantă există un singur operator, atunci se prezumă că acesta are putere semnificativă pe piaţa respectivă. Obligaţiile impuse unui operator astfel prezumat a avea putere semnificativă pe o anumită piaţă rămân în vigoare până în momentul în care autoritatea de reglementare, pe baza unei analize de piaţă realizate în condiţiile actului normativ mai sus menţionat, stabileşte că există concurenţă efectivă pe piaţa relevantă în cauză.

Serviciul universal şi drepturile utilizatorilor

Legea 74/1996 a telecomunicaţiilor a consacrat principiul serviciului universal ca un principiu de bază al activităţii de reglementare a sectorului de telecomunicaţii din România. În înţelesul acestei legi, principiul serviciului universal reprezintă furnizarea unui ansamblu minimal de servicii de calitate determinată, la tarife accesibile, pe întreg teritoriul ţării. Datorită însă faptului că datează din 1996, Legea nr. 74 nu a transpus mai detaliat cerinţele specifice ale legislaţiei comunitare cu privire la serviciul universal. Din acest motiv, ea nu conţine prevederi referitoare la serviciile incluse în sfera serviciului universal, la cerinţele pe care acestea trebuie să le îndeplinească sau la mecanismele de finanţare ale serviciului universal. 

În schimb, Legea nr. 74/1996 conferă autorităţii de reglementare atribuţia de a impune titularului de licenţă obligaţii care acoperă sfera şi conţinutul serviciului universal: situaţiile în care titularul de licenţă va garanta accesul utilizatorilor la o reţea sau la un serviciu de telecomunicaţii pe teritoriul geografic prevăzut în licenţă, inclusiv fazele de dezvoltare a reţelei sau a serviciului şi aplicarea principiului serviciului universal; nivelul minim al calităţii pe care trebuie să-l asigure titularul de licenţă; accesul deschis şi nediscriminatoriu la serviciile şi reţeaua sa de telecomunicaţii; tarifele pentru servicii şi pentru accesul la reţea să fie făcute publice, să fie nediscriminatorii şi corelate cu costurile; situaţiile în care autoritatea de reglementare aprobă termenii şi condiţiile comerciale aplicate de către titularul de licenţă în relaţiile cu utilizatorii. 

Aplicarea principiului serviciului universal a fost asigurată aşadar prin măsuri specifice adoptate de autoritatea de reglementare. Datorită gradului redus de dezvoltare a infrastructurii de telecomunicaţii, s-a apelat, în scopul asigurării serviciului universal, la mecanismul impunerii obligaţiilor de dezvoltare prin licenţa de operare a reţelei de telefonie fixă. În urma privatizării Romtelecom, societatea a primit o nouă licenţă care prevede obiective minime de dezvoltare: digitalizarea graduală a reţelei şi instalarea unui anumit număr de linii noi pe an până la sfârşitul anului 2002; creşterea în fiecare an a nivelului de calitate a serviciilor de telecomunicaţii de bază, până la aceeaşi dată; instalarea unui anumit număr de telefoane publice; asigurarea de servicii privind registrele de abonaţi, în conformitate cu principiile prevăzute în articolul 6 al Directivei 98/10/EC, precum şi tratarea apelurilor de urgenţă.

Potrivit licenţei, Romtelecom are obligaţia de a furniza acces la reţea şi servicii de telecomunicaţii pe bază de contracte încheiate cu consumatorii. Contractul-model pentru furnizarea serviciilor de comunicaţii de bază este aprobat de autoritatea de reglementare şi este publicat. Licenţa mai conţine prevederi specifice referitoare la obligaţia furnizării de linii închiriate, care privesc disponibilitatea informaţiilor, condiţiile de acces, condiţiile de utilizare şi cerinţele esenţiale, furnizarea unui set minim de linii închiriate în concordanţă cu standardele tehnice armonizate, controlul de către autoritatea de reglementare, în conformitate cu cerinţele Directivei 92/44/EEC.

Pentru acoperirea costurilor generate de îndeplinirea acestor obligaţii, Romtelecom a primit dreptul exclusiv de a furniza servicii de telefonie vocală fixă şi linii de cablu închiriate până la 31 decembrie 2002. 

Această schemă de seviciu universal nu şi-a dovedit eficacitatea. La sfârşitul anului 2001, cu doar 2 ani înainte de expirarea obligaţiilor de dezvoltare, rata de penetrare a telefoniei fixe era de aproximativ 18% iar gradul de digitalizare de aproximativ 65%. În plus, faţă de nivelul anului 1998, România se confruntă acum şi cu o rată ridicată a cererilor de deconectare, doar în parte justificată de apariţia telefoniei mobile.

În vederea adaptării la noile realităţi tehnologice şi de piaţă, precum şi în scopul armonizării cu legislaţia comunitară, a fost elaborat în concordanţă cu prevederile Directivei privind serviciul universal şi se află în proces de consultare publică un proiect de act normativ privind serviciul universal şi drepturile utilizatorilor cu privire la reţelele şi serviciile de comunicaţii electronice. Acest proiect adoptă mecanismul de finanţare a serviciului universal pe baza unui fond, la care vor contribui toţi operatorii de reţele şi furnizorii de servicii proporţional cu cifra de afaceri. Stabilirea destinaţiei sumelor colectate în cadrul fondului va avea în vedere în principal finanţarea proiectelor orientate pe zone geografice sau pe categorii de venituri, şi, acolo unde este cazul, acoperirea costurilor nete generate de îndeplinirea obligaţiilor de serviciu universal. Se preconizează ca acordarea de subvenţii din acest fond pentru realizarea proiectelor să se realizeze pe baza unei proceduri de licitaţie negativă având ca obiect elemente specifice ale serviciului universal, pentru a asigura eficienţa economică în furnizarea serviciului universal şi protecţia concurenţei pe pieţele de comunicaţii electronice. Proiectul acestui act normativ va fi finalizat cu concursul operatorilor şi furnizorilor de servicii şi va fi înaintat Guvernului spre aprobare la începutul lunii iunie 2002. 

Importante progrese s-au înregistrat în legătură cu introducerea numărului unic european pentru apeluri de urgenţă. Prin Hotărârea Guvernului nr. 617/2001 privind Sistemul naţional unic pentru apeluri de urgenţă (M.Of. nr. 381 din 12 iulie 2001), s-a prevăzut, în conformitate cu Decizia Consiliului nr. 91/396, că numărul unic pentru apelurile de urgenţă în reţelele de telefonie publică, reţelele de telefonie digitale cu sisteme integrate şi reţelele de telefonie mobilă din România va fi "112". Sistemul constă din crearea şi dotarea dispeceratelor integrate de urgenţă (constituite conform legii) cu un sistem operativ de telecomunicaţii, destinat anunţării, recepţionării, prelucrării şi transmiterii către serviciile solicitate a apelurilor de urgenţă, în mod centralizat şi unitar. 

În şedinţa sa din 30 ianuarie 2002, Guvernul României a aprobat Ordonanţa nr. 18/2002 privind sistemul naţional pentru apeluri de urgenţă (M.Of. nr. 81 din 1 februarie 2002). Ordonanţa stabileşte principalele funcţii ale sistemului, atribuţiile serviciilor de intervenţie care vor da curs apelurilor de urgenţă, obligaţiile impuse operatorilor de reţele de telefonie fixe şi mobile, dreptul utilizatorilor de a efectua apeluri de urgenţă în mod gratuit, precum şi mecanismul de finanţare a funcţionării sistemului. 

Prelucrarea datelor cu caracter personal şi protecţia vieţii private

Legea nr. 676/2001 privind prelucrarea datelor cu caracter personal şi protecţia vieţii private în sectorul telecomunicaţiilor (M.Of. nr. 800 din 14 decembrie 2001) transpune integral prevederile Directivei 97/66/EC. Legea garantează confidenţialitatea comunicaţiilor efectuate prin intermediul unei reţele publice de telecomunicaţii sau prin recurgerea la un serviciu de telecomunicaţii destinat publicului şi obligă furnizorii de servicii şi operatorii de reţele, sub sancţiuni severe, mergând până la retragerea licenţei, să ia toate măsurile tehnice şi de organizare adecvate garantării securităţii serviciului şi a reţelei. 

Sunt prevăzute obligaţii specifice cu caracter de protecţie în privinţa datelor referitoare la trafic şi la facturare, a emiterii de facturi detaliate, a oferirii şi restricţionării oferirii serviciului de identificare a liniei care apelează sau a liniei apelate, precum şi în privinţa redirecţionării automate a apelului şi a apelurilor comerciale nesolicitate. A fost prevăzut pentru toate cazurile un sistem de opt-in, prin care apelurile efectuate în scopul marketingului direct prin utilizarea unor sisteme automate de apelare care nu necesită intervenţia unui operator uman, prin fax sau prin orice alte metode, sunt interzise, cu excepţia cazului în care abonatul apelat şi-a exprimat în prealabil consimţământul expres în acest sens.

Concurenţa pe pieţele serviciilor de comunicaţii electronice

Pentru crearea unui mediu concurenţial, de la 1 ianuarie 2003 România va aplica prevederile cuprinse în Directiva Comisiei privind concurenţa pe pieţele serviciilor de comunicaţii electronice. Actul normativ privind cadrul general de reglementare pentru reţelele şi serviciile de comunicaţii electronice va conţine toate principiile enunţate de această directivă cu privire la interdicţia acordării oricăror drepturi speciale sau exclusive pentru furnizarea de reţele sau servicii de comunicaţii electronice, dreptul oricărei companii de a furniza asemenea reţele sau servicii, accesul la reţele şi la infrastructurile furnizate de terţi, autorizarea în condiţii obiective, nediscriminatorii, proporţionale şi transparente, aplicarea principiului nediscriminării de către operatorii integraţi pe verticală, condiţiile de acordare a drepturilor de utilizare a frecvenţelor radioelectrice şi a numerelor, precum şi drepturile de trecere. Actul normativ privind serviciul universal şi drepturile utilizatorilor cu privire la reţelele şi serviciile de comunicaţii electronice va implementa principiile referitoare la interdicţia acordării oricăror drepturi speciale sau exclusive pentru furnizarea serviciilor privind registrele de abonaţi şi la caracterul obiectiv, nediscriminatoriu şi proporţional al mecanismului de finanţare a costurilor nete generate de îndeplinirea obligaţiilor de serviciu universal.
Servicii poştale

În vederea alinierii la acquis a legislaţiei în acest domeniu, în şedinţa sa din 30 ianuarie 2002, Guvernul României a aprobat Ordonanţa nr. 31/2002 privind serviciile poştale (M.Of. nr. 87 din 1 februarie 2002), care a făcut obiectul unui proces de consultare publică timp de câteva luni. Ordonanţa transpune integral prevederile Directivei 97/67/EC, cu excepţia celor referitoare la separarea funcţiilor de reglementare de exercitarea drepturilor care rezultă din calitatea de acţionar a statului. Astfel, până la data înfiinţării ANRC, Ministerul Comunicaţiilor şi Tehnologiei Informaţiei, care exercită drepturile care revin statului în calitate de acţionar unic în Compania Naţională Poşta Română, va continua să exercite şi atribuţiile de reglementare pentru sectorul serviciilor poştale. 

Ordonanţa preia de asemenea unele prevederi ale propunerii de modificare a Directivei 97/67/EC, mai ales în ceea ce priveşte limitarea sferei serviciilor care pot fi rezervate, interzicerea subvenţionării încrucişate şi obligaţia de a aplica principiile transparenţei şi nediscriminării cu privire la tarife şi la condiţiile asociate acestora, în cazul în care un furnizor de serviciu universal aplică tarife reduse în cazul unui volum mare de trimiteri de la acelaşi expeditor. 


Prevederile Ordonanţei nr. 31/2002 se organizează în jurul a cinci centre de interes:

(a) Serviciul universal. Potrivit ordonanţei, dreptul de acces la serviciul universal reprezintă dreptul de a beneficia de furnizarea permanentă a serviciilor poştale incluse în sfera serviciului universal, care îndeplinesc anumite criterii de calitate, în orice punct de pe teritoriul României, la tarife accesibile tuturor utilizatorilor. Serviciile incluse în sfera serviciului universal sunt colectarea, sortarea, transportul şi livrarea trimiterilor poştale, interne şi internaţionale, în greutate de până la 2 kilograme, precum şi a coletelor poştale, interne şi internaţionale, în greutate de până la 10 kilograme; distribuirea coletelor poştale expediate din afara teritoriului României către o adresă aflată pe teritoriul acesteia, în greutate de până la 20 kilograme; serviciul de trimitere recomandată şi serviciul de trimitere cu valoare declarată, indiferent dacă trimiterea este internă sau internaţională; orice alte servicii poştale stabilite prin hotărâre a Guvernului, dacă răspund unor necesităţi de ordin social sau economic ale utilizatorilor care nu pot fi asigurate în mod satisfăcător în condiţiile unei pieţe concurenţiale. 

Autoritatea de reglementare poate desemna, la cerere sau din oficiu, unul sau mai mulţi furnizori de serviciu universal, stabilind totodată, pentru fiecare caz în parte, şi serviciile din sfera serviciului universal care vor face obiectul unor obligaţii anume în sarcina furnizorului desemnat, zona în care furnizorul respectiv urmează a-şi îndeplini aceste obligaţii, condiţiile speciale pe care el trebuie să le respecte, precum şi drepturile de care beneficiază în furnizarea serviciului universal. În cazul în care autoritatea de reglementare desemnează mai mulţi furnizori de serviciu universal care concurează pe aceeaşi piaţă a serviciilor, zona în care fiecare dintre ei urmează a-şi îndeplini obligaţiile se stabileşte astfel încât să nu se creeze nici unuia dintre furnizori un dezavantaj nejustificat pe piaţa pe care sunt concurenţi, cu respectarea principiului păstrării unui echilibru din punct de vedere al rentabilităţii prestării serviciilor poştale între zona respectivă şi zona sau zonele care au fost stabilite pentru ceilalţi furnizori de serviciu universal concurenţi şi luând în considerare avantajele de ordin competitiv de care beneficiază fiecare dintre furnizorii de serviciu universal concurenţi.

Ordonanţa conţine prevederi referitoare la obligaţiile furnizorilor de serviciu universal, precum şi la drepturile de care se bucură aceştia, în conformitate cu prevederile Directivei 97/67/EC.

(b) Serviciile care pot fi rezervate. Ordonanţa abordează o modalitate flexibilă de definire a sferei serviciilor care pot fi rezervate, pentru a permite diminuarea progresivă a pragurilor de greutate şi tarif, precum şi restrângerea sferei serviciilor care pot fi rezervate, pe măsura liberalizării sectorului serviciilor poştale, fără ca ordonanţa să fie modificată. Pot fi rezervate unuia sau mai multor furnizori de serviciu universal, în măsura necesară îndeplinirii obligaţiilor de asigurare a serviciilor din sfera serviciului universal care le revin, serviciile poştale care presupun colectarea, sortarea, transportul şi livrarea trimiterilor de corespondenţă interne şi internaţionale, dacă greutatea sau tariful acestora nu depăşesc valorile maxime stabilite prin hotărâre de guvern. Valorile maxime astfel stabilite nu pot fi mai mari de 350 de grame, respectiv de 5 ori tariful public corespunzător unei trimiteri de corespondenţă din prima treaptă de greutate a celei mai rapide categorii standard. Serviciile cu valoare adăugată, serviciile poştale având ca obiect publicitatea prin poştă şi serviciul de schimb de documente nu pot fi rezervate, indiferent de greutatea sau tariful acestora. Sfera serviciilor care pot fi rezervate, astfel determinată, poate fi de asemenea restrânsă prin hotărâre de guvern, în vederea liberalizării graduale şi controlate a pieţei serviciilor poştale.

(c) Licenţe şi autorizaţii. Furnizarea serviciilor poştale incluse în sfera serviciului universal se poate face numai pe baza licenţei individuale. Licenţa individuală poate conţine, între altele, obligaţii privind asigurarea unor servicii din sfera serviciului universal, inclusiv cerinţe referitoare la calitatea, disponibilitatea şi condiţiile de prestare a serviciilor în cauză, obligaţii legate de respectarea drepturilor rezervate furnizorilor de serviciu universal, precum şi obligaţii privitoare la eventuale contribuţii datorate de titular în temeiul unui mecanism de compensare a costurilor implicate de prestarea serviciilor poştale din sfera serviciului universal. Licenţa individuală va conţine obligaţia titularului de a respecta atât cerinţele esenţiale, cât şi prevederile legale care reglementează aceste cerinţe esenţiale, inclusiv cele cuprinse în reglementările emise pe baza Ordonanţei nr. 31/2002. Autoritatea de reglementare stabileşte condiţiile şi procedura de acordare, modificare, retragere şi suspendare a licenţelor individuale, precum şi conţinutul licenţelor, inclusiv obligaţiile care incumbă titularilor, cu respectarea principiilor transparenţei, nediscriminării, proporţionalităţii şi obiectivităţii. Termenul de acordare a licenţei individuale sau de comunicare a deciziei de respingere a cererii de acordare a licenţei individuale este de 90 de zile de la data înregistrării cererii. 

Furnizarea serviciilor poştale care nu sunt incluse în sfera serviciului universal se poate face pe baza autorizaţiei generale. Autorizaţia generală se acordă cu condiţia ca solicitantul să îşi asume obligaţia de a respecta cerinţele esenţiale, precum şi prevederile legale care reglementează aceste cerinţe esenţiale. Autoritatea de reglementare stabileşte condiţiile şi procedura de acordare, modificare, retragere şi suspendare a autorizaţiei generale, precum şi obligaţiile care incumbă titularilor, cu respectarea principiilor transparenţei, nediscriminării, proporţionalităţii şi obiectivităţii. Autorizaţia generală se consideră obţinută în termen de 45 de zile de la data înregistrării cererii (care va avea forma unei notificări), cu excepţia situaţiei în care solicitantului i s-a comunicat în acest interval decizia de neacordare a autorizaţiei. 
(d) Tarife şi contabilitate. Tarifele serviciilor poştale din sfera serviciului universal trebuie să fie accesibile, transparente, nediscriminatorii şi fundamentate pe costuri. Tarifele percepute pentru serviciile rezervate se supun spre aprobare autorităţii de reglementare şi se aduc la cunoştinţa publicului cu cel puţin 30 de zile înainte de data la care intră în vigoare. În vederea aprobării tarifelor percepute pentru serviciile rezervate, autoritatea de reglementare va solicita avizul consultativ al Oficiului Concurenţei.

În cazul în care un furnizor de serviciu universal aplică tarife reduse în cazul unui volum mare de trimiteri de la acelaşi expeditor, el are obligaţia de a aplica principiile transparenţei şi nediscriminării atât cu privire la tarife, cât şi cu privire la condiţiile asociate acestora. Tarifele reduse trebuie să fie fundamentate pe costuri şi vor fi făcute publice.

Autoritatea de reglementare poate stabili în sarcina furnizorilor de serviciu universal obligaţia menţinerii unui nivel uniform al tarifelor percepute pentru serviciile din sfera serviciului universal pe care sunt obligaţi să le presteze, pe întreaga arie geografică în care prestează aceste servicii.

Furnizorii de serviciu universal trebuie să ţină evidenţa contabilă separată, în cadrul contabilităţii interne de gestiune, pentru fiecare dintre serviciile rezervate, pe de o parte, şi pentru serviciile nerezervate, pe de altă parte. În evidenţa corespunzătoare serviciilor nerezervate trebuie să se urmărească distinct serviciile incluse în sfera serviciului universal şi cele care nu sunt incluse în această sferă. Autoritatea de reglementare poate impune furnizorilor de servicii poştale obligaţia de a ţine evidenţa contabilă distinctă şi în alte cazuri şi poate stabili condiţiile în care trebuie îndeplinită această obligaţie, în scopul aplicării coerente a principiilor contabilităţii analitice. Metodologia de repartizare pe conturi a costurilor corespunzătoare serviciilor rezervate şi serviciilor nerezervate se stabileşte de către autoritatea de reglementare. Alte metodologii pot fi utilizate numai dacă sunt aprobate de autoritatea de reglementare. Respectarea de către un furnizor de serviciu universal a metodologiei de repartizare a costurilor se verifică de un organism independent de furnizorul respectiv. Furnizorii au obligaţia să publice anual o declaraţie pe propria răspundere privind respectarea acestei metodologii. Situaţiile financiare anuale ale fiecărui furnizor de serviciu universal trebuie întocmite, prezentate spre auditare unui auditor financiar independent şi publicate anual.

Este interzisă subvenţionarea serviciilor poştale nerezervate pe baza veniturilor obţinute din furnizarea serviciilor rezervate, cu excepţia cazurilor în care această subvenţionare este strict necesară îndeplinirii obligaţiilor de prestare a serviciilor din sfera serviciului universal.

(e) Protecţia utilizatorilor. Prevederile cu caracter de protecţie a intereselor utilizatorilor au în vedere, în principal, stabilirea în sarcina furnizorilor de servicii a obligaţiei de respectare a standardelor de calitate stabilite de autoritatea de reglementare, precum şi a obligaţiei de a stabili un mecanism simplu, transparent şi accesibil de soluţionare a reclamaţiilor primite de la utilizatori, în special în ceea ce priveşte pierderea, distrugerea parţială ori totală sau avarierea trimiterilor poştale precum şi nerespectarea standardelor de calitate a serviciilor. Totodată, a fost stabilit în mod detaliat regimul răspunderii furnizorilor de servicii.

AnexE

Fac parte integrantă din prezentul document:

1. Date statistice pentru dezvoltarea serviciilor de telecomunicaţii în România.

2. Proiecte guvernamentale pentru accelerarea trecerii la Societatea Informaţională.

3. Calendar legislativ.

Adoptat de Guvernul României în şedinţa sa din…….

ANEXA 1

DATE STATISTICE PRIVIND DEZVOLTAREA SERVICIILOR DE TELECOMUNICAŢII ÎN ROMÂNIA

1. Indicatori pentru dezvoltarea telefoniei fixe

	
	1/1/1995
	1/1/1996
	1/1/1997
	1/1/1998
	1/1/1999
	1/1/2000
	1/1/2001
	1/1/2002*

	Linii [milioane]


	2,750
	2,925
	3,110
	3,374
	3,570
	3,706
	3,924
	4,0030

	Linii în centrale manuale [milioane]


	0,320
	0,326
	0,330
	0,320
	0,298
	0,245
	0,212
	0.144

	Linii în centrale analogice automate [milioane]
	2,242
	2,149
	2,079
	2,023
	1,823
	1,644
	1,582
	1,266

	Linii în centrale digitale [milioane]


	0,188
	0,450
	0,701
	1,031
	1,449
	1,816
	2,129
	2,619

	Teledensitate [%]


	12,1
	12,9
	13,8
	15,0
	15,9
	16,5
	17,8
	18,0

	Rata automatizării [%]


	88,4
	88,9
	89,4
	90,5
	91,7
	93,4
	95,0
	96,5

	Rata digitalizării [%]


	6,8
	15,4
	22,5
	30,6
	40,6
	49,0
	57,4
	65,0

	Lista de asteptare [milioane]


	1,21
	1,19
	1,23
	0,99
	0,92
	0,74
	0,66
	0,603

	Fibra optica [km]


	1.080
	2.110
	2.560
	6.840
	9.550
	12.900
	16.500
	19.570


* Datele la 1/1/2002 sunt neoficiale.

2. Indicatori pentru telefonia mobilă*
	
	MobiFon (CONNEX)
	MobilRom (Orange)
	Cosmorom 

	Utilizatori
	2.003.600
	1.636.000
	220.000

	Acoperire 

[% teritoriu]
	82
	75
	45

	Acoperire

[% populatie]
	95
	95
	60


* La 1/1/2002.

ANEXA 3
CALENDAR LEGISLATIV

	Nr. 
	Măsura
	Data transpunerii
	Data implementării

	1.
	Decizia 91/396/EEC privind introducerea unui număr unic european pentru apeluri de urgenţă
	Trim. III 2001

Hotărârea Guvernului nr. 617/2001 privind Sistemul naţional unic pentru apeluri de urgenţă

Trim. I 2002

Ordonanţa nr. 18/2002 privind sistemul naţional pentru apeluri de urgenţă


	Trim. IV 2003

	2.
	Directiva 97/67/EC privind regulile  comune pentru dezvoltarea pieţei interne a serviciilor poştale  şi îmbunătăţirea calităţii serviciului
	Trim. I 2002

Ordonanţa nr. 31/2002 privind serviciile poştale 

	1. Elaborarea procedurii de autorizare a furnizorilor de servicii poştale – trim. II 2002
2. Desemnarea furnizorilor de serviciu universal – trim. IV 2002

	3.


	Directiva privind accesul la reţelele de comunicaţii şi la infrastructura asociată, precum şi interconectarea acestora (Directiva privind accesul)
	Trim. I 2002

Ordonanţa nr. 34/2002 privind accesul la reţelele de comunicaţii şi la infrastructura asociată, precum şi interconectarea acestora 

	1. Determinarea pieţelor din sectorul comunicaţiilor electronice ale căror caracteristici pot justifica impunerea obligaţiilor specifice şi elaborarea procedurii pentru efectuarea analizei de piaţă – trim. IV 2002
2. Efectuarea analizei de piaţă pentru determinarea existenţei sau inexistenţei unei concurenţe effective pe fiecare piaţă în parte şi determinarea furnizorilor de reţele sau servicii cu putere semnificativă pe pieţele pe care nu există concurenţă efectivă – trim. II 2003

3. Impunerea obligaţiilor specifice operatorilor cu putere semnificativă pe piaţă – trim. III 2003

4. Urmărirea îndeplinirii obligaţiilor specifice – permanent



	4.
	Directiva privind stabilirea unui cadru comun de reglementare pentru reţelele şi serviciile de comunicaţii electronice (Directiva cadru)


	Trim. II 2002

Act normativ privind cadrul general de reglementare pentru reţelele şi serviciile de comunicaţii electronice, act care va conţine principalele prevederi referitoare la:

a) înfiinţarea Autorităţii Naţionale de Reglementare în Comunicaţii

b) autorizarea reţelelor şi serviciilor de comunicaţii electronice

c) protecţia concurenţei pe pieţele serviciilor de comunicaţii electronice

	1. Începerea activităţii ANRC – trim. III 2002

2. Elaborarea autorizaţiilor generale – trim. III 2002

3. Expirarea drepturilor exclusive – trim. IV 2002

	5. 
	Directiva privind autorizarea reţelelor şi serviciilor de comunicaţii electronice (Directiva privind autorizarea)


	
	

	6.
	Directiva Comisiei privind concurenţa pe pieţele serviciilor de comunicaţii electronice, care consolidează prevederile cuprinse în:

· Directiva 94/46/EC care amendează Directiva 88/301/EEC şi Directiva 90/388/CEE în particular cu privire la comunicaţiile prin satelit

· Directiva 95/51/CE care amendează Directiva 90/388/EEC cu privire la abolirea restricţiilor la utilizarea reţelelor de cablu TV pentru furnizarea serviciilor de telecomunicaţii liberalizate 

· Directiva 96/19/EC care amendează Directiva 90/388/CEE cu privire la implementarea concurenţei depline pe pieţele de telecomunicaţii

· Directiva 99/64/CE care amendează Directiva 90/388/CEE pentru a asigura că reţelele de telecomunicaţii şi reţelele de cablu TV care au ca proprietar acelaşi operator sunt entităţi juridice distincte

	
	

	7.
	Directiva privind serviciul universal şi drepturile utilizatorilor cu privire la reţelele şi serviciile de comunicaţii electronice (Directiva privind serviciul universal)


	Trim. IV 2002

Act normativ privind serviciul universal şi drepturile utilizatorilor cu privire la reţelele şi serviciile de comunicaţii electronice


	1. Desemnarea furnizorilor de serviciu universal – trim.I 2003

2. Definirea proiectelor ce vor fi finanţate din fond prin efectuarea unui studiu de fezabilitate referitor la zonele defavorizate – trim. IV 2003

